Wia si owa zoagt hod, das a gaunza Haufn fu Leit zan auswaundan berait woa, is in Eazbischof do a weng baung woan und ea hod ausgem das a jeda dea eam de Drai schweat und a katholischs Glaumsbekentnis untaschreibt blaim deaf. Drozdem han owa 1685 umara 70 Familien gemainsaum mim Schaitberger Joseph ausgwaundat. Des woan foa oim Beaglaid aus Dianbeag owa a protestantische Beachtsgodana und se san ole midanaund noch Nianbeag zong. De mindajearing Kinda haums dahoam lossn miassn, damid de katholisch eazong wean. De easchde Grupn fu Exulantn hod owa waida Kontakt ins Soizbuagarische ghobt und da Schaitberger hod mearane Sendbriaf an de fabliban hoamlichn Evangelischn fu Nianbeag aus hoam gschrim.